PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT
asupra Propunerii legislative pentru modificarea şi completarea Ordonanţei de urgenţă a Guvernului nr. 189/2008 privind managementul instituţiilor publice de cultură, cu modificările şi completările ulterioare
Propunerea legislativă pentru modificarea şi completarea Ordonanţei de urgenţă a Guvernului nr. 189/2008 privind managementul instituţiilor publice de cultură, cu modificările şi completările ulterioare, a fost transmisă Comisiei cu nr. P.l.-x 35 din 9 februarie 2015.
Comisia pentru cultură, arte, mijloace de informare în masă a fost sesizată pentru dezbatere în fond cu această propunere legislativă, spre avizare fiind transmisă Comisiei pentru buget, finanţe şi bănci, Comisiei pentru muncă şi protecţie socială şi Comisiei juridice, de disciplină şi imunităţi. Până la data întocmirii raportului s-a primit avizul favorabil al Comisiei juridice, de disciplină şi imunităţi. 

În redactarea raportului, Comisia a avut în vedere avizul favorabil, cu observaţii şi propuneri, nr. 604 din 21.05.2014, emis de Consiliul Legislativ, precum şi de Punctul de vedere al Guvernului nr. 1728 din 01.09.2014, care nu susţine adoptarea acestei iniţiative legislative. 

Prin obiectul de reglementare şi conţinutul său, propunerea legislativă face parte din categoria legilor ordinare. 

În calitate de primă Cameră sesizată, Senatul a respins iniţiativa legislativă în şedinţa din 5 februarie 2015. 
Comisia a dezbătut iniţiativa legislativă în şedinţa din 24 februarie 2015. 

Propunerea legislativă are ca obiect de reglementare modificarea şi completarea Ordonanţei de urgenţă a Guvernului nr.189/2008 privind managementul instituţiilor publice de cultură, aprobată cu modificări şi completări prin Legea nr.269/2009, cu modificările şi completările ulterioare, urmărindu-se creşterea rolului autorităţilor locale în mecanismele de administrare a conducerii instituţiilor publice. Demersul legislativ vizează, între altele, modificarea condiţiilor de studii pentru ocuparea postului de manager al unei instituţii publice de cultură, modificarea condiţiilor de încetare a contractului de management, instituirea regulei ca, în cazul în care, rezultatul evaluării finale este situat peste nota 9, managerul să aibă dreptul de a prezenta un nou proiect de management, în conformitate cu cerinţele caietului de obiective întocmit de autoritate, proiectul constituind baza încheierii unui nou contract de management ce îi va asigura continuitatea pentru un nou mandat.

În conformitate cu prevederile art. 54 din Regulamentul Camerei Deputaţilor, republicat la lucrările Comisiei a participat, în calitate de invitat, domnul Alexandru Oprean, secretar de stat în  Ministerul Culturii. 
Raportul Comisiei a fost adoptat cu unanimitatea voturilor parlamentarilor prezenţi.

Potrivit prevederilor art. 75 din Constituţia României, republicată, şi ale art. 92 din Regulamentul Camerei Deputaţilor, republicat, Camera Deputaţilor este Cameră decizională. 
În urma dezbaterii, Comisia pentru cultură, arte, mijloace de informare în masă propune plenului respingerea Propunerii legislative pentru modificarea şi completarea Ordonanţei de urgenţă a Guvernului nr. 189/2008 privind managementul instituţiilor publice de cultură, cu modificările şi completările ulterioare.
Motivaţia respingerii se întemeiază pe faptul că, pe de-o parte, unele dintre soluţiile legislative preconizate prin prezenta iniţiativă legislativă au fost reglementate prin intermediul Legii nr .185/2014
privind aprobarea Ordonanţei de urgenţă a Guvernului nr. 68/2013 pentru modificarea şi completarea Ordonanţei de urgenţă a Guvernului nr. 189/2008 privind managementul instituţiilor publice de cultură, iar, pe de altă parte, membrii Comisiei au avut în vedere faptul că, în prezent, există cadrul legislativ optim  de organizare, exercitare şi control al managementului instituţiilor publice de cultură, creat ca urmare a modificărilor aduse în domeniu prin intermediul Ordonanţei de urgenţă a Guvernului nr. 68/2013, astfel cum aceasta a fost aprobată cu modificări şi completări prin Legea nr. 185/2014 prvind aprobarea Ordonanţei de urgenţă a Guvernului nr. 68/2013 pentru modificarea şi completarea Ordonanţei de urgenţă a Guvernului nr. 189/2008 privind managementul instituţiilor publice de cultură, publicată, după doi ani de dezbateri, în data de 29 decembrie 2014.

